**K A T A Σ Τ Α Τ Ι Κ Ο**

**Της Κολυμβητικής Ομοσπονδίας Ελλάδας**

**-----------------------------**

**ΑΡΘΡΟ 1**

**ΙΔΡΥΣΗ – ΕΠΩΝΥΜΙΑ - ΕΔΡΑ**

1. Η αθλητική Ομοσπονδία, που ιδρύθηκε το 1927 με την επωνυμία «ΕΛΛΗΝΙΚΗ ΚΟΛΥΜΒΗΤΙΚΗ ΟΜΟΣΠΟΝΔΙΑ ΦΙΛΑΘΛΩΝ», με έδρα την Αθήνα, μετονομάζεται σε «ΚΟΛΥΜΒΗΤΙΚΗ ΟΜΟΣΠΟΝΔΙΑ ΕΛΛΑΔΑΣ» (Κ.Ο.Ε.).

2. Για τις διεθνείς της σχέσεις, η Ομοσπονδία μπορεί να χρησιμοποιεί την επωνυμία της σε μετάφραση με τις λέξεις της Αγγλικής γλώσσας «HELLENIC SWIMMING FEDERATION».

3. Η Κ.Ο.Ε. είναι σωματείο μη κερδοσκοπικού χαρακτήρα. Απαγορεύεται η συστέγαση της Ομοσπονδίας και εμπορικής επιχείρησης.

**ΑΡΘΡΟ 2**

**ΣΚΟΠΟΣ - ΜΕΣΑ ΕΠΙΤΕΥΞΗΣ ΤΟΥ ΣΚΟΠΟΥ - ΑΥΤΟΤΕΛΕΙΑ – ΤΟΠΙΚΕΣ ΕΠΙΤΡΟΠΕΣ**

1. Σκοπός της Ομοσπονδίας είναι η καλλιέργεια, διάδοση, προαγωγή και η οργάνωση των αθλημάτων της αγωνιστικής Κολύμβησης, της Υδατοσφαίρισης, των Καταδύσεων, της Καλλιτεχνικής - Συγχρονισμένης Κολύμβησης, της Κολύμβησης Μεγάλων Αποστάσεων (ΟΡΕΝ WATER), της Τεχνικής Κολύμβησης, του Beach water polo, του High diving και των Masters σε όλη την επικράτεια, η προσέλκυση της νεολαίας και γενικά των πολιτών στον αθλητισμό και η ανάπτυξη του Ολυμπιακού Πνεύματος, καθώς και όποιος αθλητικός κλάδος εγκριθεί από τις οικείες Παγκόσμιες Ομοσπονδίες.

2. Η Ομοσπονδία προκειμένου να εκτελέσει τον σκοπό της παρ. 1 και ενόψει του γεγονότος ότι αποτελεί την μόνη διοργανώτρια όλων των καλλιεργούμενων ως άνω κλάδων άθλησης, αλλά και των αθλητικών αγώνων που διοργανώνονται στα πλαίσια αυτών, δυνάμει του άρθρου 19 του Ν. 2725/1999, όπως ισχύει προβαίνει κυρίως:

α) Στη διοργάνωση, διεξαγωγή, έγκριση και εποπτεία κάθε μορφής αθλητικών αγώνων των προαναφερόμενων αθλημάτων μεταξύ των σωματείων-μελών της και στη συμμετοχή αυτών και των αντιπροσωπευτικών Εθνικών Ομάδων σε αγώνες που διοργανώνονται από τις διεθνείς Ομοσπονδίες και Ενώσεις αυτών των αθλημάτων.

β) Στην ηθική και υλική ενίσχυση των σωματείων-μελών της.

γ) Στη συνεργασία με το αρμόδιο για θέματα αθλητισμού Υπουργείο, με την Ελληνική Ολυμπιακή Επιτροπή (Ε.Ο.Ε.), με άλλα εμπλεκόμενα με το άθλημα Υπουργεία, με τους υπεύθυνους φορείς για τον αθλητισμό που καλλιεργείται στα σχολεία, στις ένοπλες δυνάμεις, στα μαζικά προγράμματα, σε εργασιακούς χώρους και στους Οργανισμούς Τοπικής Αυτοδιοίκησης όλων των βαθμών.

δ) Στην εκπροσώπηση της Ελλάδας στο εξωτερικό και στη συμμετοχή της στην Παγκόσμια και Ευρωπαϊκή Ομοσπονδία.

ε) Στη διοργάνωση εκδηλώσεων αθλητικού περιεχομένου.

στ) Σε κάθε άλλο μέσο που αποσκοπεί στην προαγωγή των αθλημάτων της και στην ανάπτυξη γενικά του αθλητισμού.

3. Η Ομοσπονδία έχει περιοριστικά τους πιο πάνω σκοπούς. Χωρίς τροποποίηση του Καταστατικού απαγορεύεται κάθε παρέκκλιση από τους σκοπούς της, ιδίως δε η ανάμιξη αυτής και των σωματείων-μελών της στην πολιτική.

**ΑΡΘΡΟ 3**

**ΔΙΕΘΝΗΣ ΕΚΠΡΟΣΩΠΗΣΗ – ΣΥΜΜΕΤΟΧΗ ΣΕ ΔΙΕΘΝΕΙΣ ΟΜΟΣΠΟΝΔΙΕΣ**

1. Η Ομοσπονδία εκπροσωπεί τα αθλήματά της διεθνώς, σύμφωνα με τους ισχύοντες Κανονισμούς της Παγκόσμιας και Ευρωπαϊκής Κολυμβητικής Ομοσπονδίας (F.I.N.A. – L.E.N.) για τα αθλήματα της Κολύμβησης, Υδατοσφαίρισης, Καταδύσεων, Καλλιτεχνικής - Συγχρονισμένης Κολύμβησης, Κολύμβησης Μεγάλων Αποστάσεων (ΟΡΕΝ WATER), Βeach Water Polo, Ηigh Diving και Masters, της Παγκόσμιας Ομοσπονδίας (C.M.A.S.) για την Τεχνική Κολύμβηση, καθώς και της Διεθνούς Ολυμπιακής Επιτροπής (Δ.Ο.Ε.).

2. Η Ομοσπονδία μπορεί να είναι μέλος διεθνούς Ομοσπονδίας (Παγκόσμιας, Ευρωπαϊκής, Μεσογειακής κ.λ.π.).

3. Η Κ.Ο.Ε. ως μέλος των Παγκόσμιων Ομοσπονδιών F.I.N.A. και C.M.A.S., οι οποίες είναι αποκλειστικές διεθνείς αρχές για όλα τα αθλήματα του υγρού στίβου, που αναφέρονται στην παρ. 1 του παρόντος, οφείλει οι διατάξεις του Καταστατικού της να μην συγκρούονται με τις διατάξεις των Καταστατικών των δύο Παγκόσμιων Ομοσπονδιών.

**ΑΡΘΡΟ 4**

**ΜΕΛΗ – ΔΙΑΔΙΚΑΣΙΑ ΕΓΓΡΑΦΗΣ ΜΕΛΩΝ – ΒΕΒΑΙΩΣΗ ΓΙΑ ΠΑΡΟΧΗ ΤΗΣ ΕΙΔΙΚΗΣ ΑΘΛΗΤΙΚΗΣ ΑΝΑΓΝΩΡΙΣΗΣ**

1. Μέλη της Ομοσπονδίας μπορούν να γίνουν όλα τα δικαστικώς αναγνωρισμένα ελληνικά αθλητικά σωματεία που καλλιεργούν τα αθλήματα της Κολύμβησης, της Υδατοσφαίρισης, των Καταδύσεων, της Καλλιτεχνικής - Συγχρονισμένης Κολύμβησης, της Κολύμβησης Μεγάλων Αποστάσεων, της Τεχνικής Κολύμβησης, του Beach water polo, του High diving και των Masters ή οποιοδήποτε απ’ αυτά.

2. Δεν επιτρέπονται διακρίσεις των σωματείων-μελών σε τακτικά, δόκιμα ή πάρεδρα ή άλλες παρόμοιες. Εντός δύο ετών από της εγγραφής του στην Κ.Ο.Ε. το σωματείο – μέλος υποχρεούται να αποκτήσει την ειδική αθλητική αναγνώριση κατά το άρθρο 8 του Ν. 2725/1999, όπως ισχύει. Σε αντίθετη περίπτωση διαγράφεται από το μητρώο μελών της Κ.Ο.Ε.

3. Κάθε αθλητικό σωματείο που επιθυμεί να εγγραφεί μέλος της Ομοσπονδίας, πρέπει να υποβάλει έγγραφη αίτηση προς το Διοικητικό Συμβούλιο της Κ.Ο.Ε., το οποίο με ειδική απόφαση περιγράφει αναλυτικά τα απαιτούμενα εκ του νόμου και του καταστατικού δικαιολογητικά που τη συνοδεύουν. Η αίτηση συζητείται και κρίνεται από το Δ.Σ. Το Δ.Σ., εφόσον διαπιστώσει ότι το αιτούν σωματείο πληροί τις απαιτούμενες προϋποθέσεις, κάνει δεκτή την αίτηση και το εγγράφει μέλος της Ομοσπονδίας.

**ΑΡΘΡΟ 5**

**ΚΩΛΥΜΑΤΑ ΚΑΙ ΠΕΡΙΟΡΙΣΜΟΙ ΤΩΝ ΜΕΛΩΝ ΟΡΓΑΝΩΝ ΣΩΜΑΤΕΙΟΥ - ΟΜΟΣΠΟΝΔΙΑΣ**

**1.** Δεν μπορεί να είναι μέλος αθλητικού σωματείου ή μέλος οργάνων της διοίκησης του σωματείου ή της Κ.Ο.Ε., επαγγελματικού συνδέσμου ή αθλητικής ανώνυμης εταιρείας ή ειδικός συνεργάτης αυτών, ούτε μπορεί να αναλάβει με οποιονδήποτε τρόπο ή απόφαση των ανωτέρω φορέων οποιαδήποτε αρμοδιότητα ή έργο, ιδίως σχετικά με την εκπροσώπηση, διοίκηση ή διαχείριση του φορέα:

α) όποιος δεν έχει συμπληρώσει το 18° έτος τη ηλικίας του,

β) όποιος έχει παραπεμφθεί στο δικαστήριο για κακούργημα με κλητήριο θέσπισμα ή με αμετάκλητο βούλευμα έως ότου εκδοθεί απαλλακτική απόφαση, ή έχει καταδικασθεί αμετακλήτως για τέλεση κακουργήματος, καθώς και όποιος έχει καταδικασθεί σε βαθμό πλημμελήματος με αμετάκλητη δικαστική απόφαση που εκδόθηκε την τελευταία δεκαετία, είτε σε ποινή φυλάκισης ενός (1) έτους είτε, ανεξάρτητα από το ύψος της ποινής, για τα ποινικά αδικήματα του νόμου 2725/1999 και ιδίως για αξιόποινη πράξη που τιμωρείται σύμφωνα με το άρθρο 41ΣΤ του προαναφερθέντος νόμου ή χρήση ή διάθεση ουσιών ή μεθόδων φαρμακοδιέγερσης, κατασκοπεία, κλοπή, υπεξαίρεση, δόλια χρεοκοπία, λαθρεμπορία, φοροδιαφυγή, δωροδοκία, δωροληψία, εμπορία επιρροής – μεσάζοντες, παραχάραξη, πλαστογραφία, απιστία, απάτη, εκβίαση, έγκλημα κατά της γενετήσιας ελευθερίας και οικονομικής εκμετάλλευσης της γενετήσιας ζωής, παράβαση του νόμου περί ναρκωτικών, περί όπλων και περί μεσαζόντων,

γ) όποιος δυνάμει αμετάκλητης δικαστικής απόφασης έχει τιμωρηθεί με τις παρεπόμενες ποινές της αποστέρησης των πολιτικών δικαιωμάτων του και της αποστέρησης θέσεων και αξιωμάτων για όσο χρονικό διάστημα διαρκούν οι στερήσεις αυτές,

δ) όποιος έχει τιμωρηθεί κατά τις διατάξεις του άρθρου 130 του νόμου 2725/1999 και για όσο χρονικό διάστημα διαρκεί η τιμωρία.

2. Οι εν ενεργεία διαιτητές ομαδικού αθλήματος, μέλη των οικείων συνδέσμων διαιτητών και οι εν ενεργεία προπονητές του οικείου κλάδου άθλησης, εφόσον το σωματείο καλλιεργεί τον ίδιο κλάδο άθλησης. Ως διαιτητές για την εφαρμογή της διάταξης αυτής νοούνται οι αναφερόμενοι στο άρθρο 3 παρ 3 του Αθλητικού Νόμου 2725/1999.

3. Οι εν ενεργεία διαιτητές, κριτές, χρονομέτρες και όσοι άλλοι συμμετέχουν σε διαιτητικό έργο ατομικού αθλήματος, μέλη των οικείων συνδέσμων, μπορούν να είναι μέλη του σωματείου που καλλιεργεί τον ίδιο κλάδο άθλησης, δεν επιτρέπεται όμως να είναι μέλη του Διοικητικού Συμβουλίου ή της εξελεγκτικής επιτροπής του σωματείου, ούτε να είναι αντιπρόσωποί του σε υπερκείμενες ομοσπονδίες.

4. Αθλητής μπορεί να εγγραφεί ως μέλος στο σωματείο, σύμφωνα με τους όρους και τις προϋποθέσεις του παρόντος καταστατικού, ένα (1) τουλάχιστον έτος μετά την τελευταία συμμετοχή του σε επίσημο αθλητικό αγώνα. Επίσημος αθλητικός αγώνας είναι ο αγώνας που διοργανώνεται από την οικεία αθλητική ομοσπονδία ή διεξάγεται με την έγκρισή της.

5. Όποιος ανήκει στο προσωπικό του σωματείου, συνάπτει σύμβαση με το σωματείο για παροχή υπηρεσιών ή εκτέλεση έργου με αμοιβή είτε ατομικά είτε ως ομόρρυθμος εταίρος, είτε ως διαχειριστής Ε.Π.Ε. ή μέλος Δ.Σ. ανώνυμης εταιρείας, για όσο χρόνο διαρκεί η σύμβαση και για ένα (1) χρόνο μετά τη λήξη της σύμβασης ή της παράδοσης του έργου, αντίστοιχα, με οποιοσδήποτε τρόπο.

6. Το προσωπικό του σωματείου, για όσο χρόνο διαρκεί η πάσης φύσεως σύμβαση εργασίας του με αυτό και για έναν (1) χρόνο από τη λήξη της, καθώς επίσης και όσοι συνάπτουν σύμβαση με το σωματείο για παροχή υπηρεσιών ή για εκτέλεση έργου με αμοιβή, είτε ατομικά είτε ως ομόρρυθμοι εταίροι είτε ως διαχειριστές Ε.Π.Ε. ή Ι.Κ.Ε. ή μέλη Διοικητικού Συμβουλίου ανώνυμης εταιρείας, για όσο χρόνο διαρκεί η σύμβαση παροχής υπηρεσιών ή η εκτέλεση του έργου και για έναν (1) χρόνο μετά τη λήξη, με οποιονδήποτε τρόπο, της σύμβασης ή την παράδοση του έργου, αντίστοιχα.

7. Πρόσωπα στα οποία συντρέχει οποιοδήποτε από τα κωλύματα του παρόντος άρθρου χάνουν αυτοδικαίως την ιδιότητά τους. Η διαπιστωτική πράξη της έκπτωσης εκδίδεται από το Διοικητικό Συμβούλιο ή την Εκτελεστική Επιτροπή, κατά περίπτωση, του οικείου φορέα, μέσα σε προθεσμία δεκαπέντε (15) ημερών, αφότου έλαβε γνώση του κωλύματος. Σε περίπτωση παρέλευσης άπρακτης της ως άνω προθεσμίας, η πράξη εκδίδεται από το αρμόδιο, σύμφωνα με τον ν. 4622/2019 (Α`133), όργανο της Γενικής Γραμματείας Αθλητισμού, μέσα στην ίδια ως άνω προθεσμία. Με την ίδια πράξη κηρύσσονται έκπτωτα από το αξίωμα του μέλους του Δ.Σ. ή της Εκτελεστικής Επιτροπής τα υπαίτια για τη μη έκδοση της ως άνω πράξης μέλη αυτών, τα οποία αντικαθίστανται κατά τις ισχύουσες διατάξεις. Η πράξη εκδίδεται από τον Γενικό Γραμματέα Αθλητισμού, μέσα στην ίδια ως άνω προθεσμία. Με την ίδια πράξη κηρύσσονται έκπτωτα από το αξίωμα του μέλους του Δ.Σ. ή της Εκτελεστικής Επιτροπής τα υπαίτια για τη μη έκδοση της ως άνω πράξης μέλη αυτών, τα οποία αντικαθίστανται κατά τις ισχύουσες διατάξεις.

**ΑΡΘΡΟ 6**

**ΔΙΑΓΡΑΦΗ ΜΕΛΩΝ**

1. Σωματείο-μέλος της Ομοσπονδίας διαγράφεται από μέλος αυτής με απόφαση της Γενικής Συνέλευσης:

α) Εάν υποβάλει έγγραφη δήλωση αποχώρησης-παραίτησης από μέλος, με τις προϋποθέσεις του άρθρου 87 του Αστικού Κώδικα.

β) Εάν αυτό διαλύθηκε σύμφωνα με το άρθρο 103 του Αστικού Κώδικα ή ανακλήθηκε η ειδική αθλητική του αναγνώριση σύμφωνα με το άρθρο 8 του Ν.2725/1999, όπως ισχύει, κατά τις προβλεπόμενες στο νόμο περιπτώσεις.

γ) Εάν δεν καταβάλει την ετήσια προς την Ομοσπονδία συνδρομή, αν και προηγήθηκε προς αυτό έγγραφη προειδοποίηση με συστημένη επιστολή.

δ) Εάν για τέσσερα (4) συνεχή έτη δεν έχει επιδείξει καμιά αγωνιστική δραστηριότητα, εκτός αν η έλλειψη αυτής οφείλεται σε λόγους ανώτερης βίας.

2. Η Γ.Σ. στις πιο πάνω περιπτώσεις αποφασίζει για τη διαγραφή, αφού προηγηθεί κλήση σε απολογία του σωματείου-μέλους και σχετική εισήγηση του Δ.Σ. Το υπό κρίση σωματείο-μέλος δεν ψηφίζει για τη λήψη της απόφασης.

**ΑΡΘΡΟ 7**

**ΥΠΟΧΡΕΩΣΕΙΣ-ΔΙΚΑΙΩΜΑΤΑ ΤΩΝ ΣΩΜΑΤΕΙΩΝ-ΜΕΛΩΝ**

1. Τα σωματεία - μέλη της Ομοσπονδίας υποχρεούνται να καταβάλλουν ανελλιπώς τις συνδρομές τους προς την Ομοσπονδία, να μετέχουν με αντιπροσώπους τους στις Γενικές Συνελεύσεις, να συμμορφώνονται με τις διατάξεις του Καταστατικού και των Κανονισμών της Ομοσπονδίας, με τις αποφάσεις των οργάνων αυτής, με τις διατάξεις του νόμου και γενικά να ενεργούν για την επίτευξη των σκοπών της Ομοσπονδίας.

2. Τα σωματεία - μέλη της Ομοσπονδίας που είναι ταμειακώς ενήμερα, με την επιφύλαξη άλλων άρθρων του παρόντος, δικαιούνται να μετέχουν με αντιπροσώπους τους στις Γενικές Συνελεύσεις, να εκφράζουν τη γνώμη και την άποψή τους για την οργάνωση και τη λειτουργία της Ομοσπονδίας, να ψηφίζουν, να εκλέγουν, να προτείνουν μέλη τους για την εκλογή των οργάνων της Ομοσπονδίας και γενικά να ασκούν κάθε δικαίωμα που τους αναγνωρίζει το παρόν και ο νόμος. Επίσης τα σωματεία-μέλη δικαιούνται να μετέχουν με τους αθλητές τους στους αγώνες που διοργανώνει η Ομοσπονδία.

3. Τα σωματεία μπορούν να διοργανώνουν αγώνες, με την έγκριση της Ομοσπονδίας. Δεν επιτρέπεται η συμμετοχή σωματείου ή αθλητή σε αγώνες που γίνονται στην Ελλάδα ή στο εξωτερικό, αν αυτοί δεν είναι εγκεκριμένοι από την Ομοσπονδία ή την Παγκόσμια ή την Ευρωπαϊκή Ομοσπονδία. Η Ομοσπονδία μπορεί να περικόπτει ή να διακόπτει για ορισμένο χρονικό διάστημα την καταβολή επιχορήγησης σε αθλητικό σωματείο που συμμετείχε σε αγώνες ή διοργάνωσε αγώνες χωρίς την έγκρισή της.

4. Τα σωματεία - μέλη, οι αθλητές και τα άλλα πρόσωπα που μετέχουν με οποιοδήποτε τρόπο στους αγώνες αρμοδιότητας της Ομοσπονδίας αποδέχονται και καθιστούν αρμόδια ως διαιτητικά όργανα, για την επίλυση των μεταξύ τους αγωνιστικών διαφορών μόνο από τα προβλεπόμενα από το νόμο, το Καταστατικό ή τους Κανονισμούς της Ομοσπονδίας δικαιοδοτικά όργανα ή επιτροπές. Η δήλωση συμμετοχής στους αγώνες Πρωταθλημάτων ή Κυπέλλου Ελλάδας που διοργανώνονται από την Ομοσπονδία αποτελεί σύμβαση ανεπιφύλακτης προσχώρησης των σωματείων-μελών στους αγωνιστικούς όρους της σχετικής προκήρυξης και στις αντίστοιχες διατάξεις και κανονισμούς. Οποιαδήποτε επιφύλαξη θεωρείται ότι δεν έχει γραφεί. Η δήλωση συμμετοχής δεσμεύει επίσης τους αθλητές, τους προπονητές και τα μέλη των σωματείων χωρίς να απαιτείται ιδιαίτερη συμφωνία μεταξύ αυτών και της διοργανώτριας αρχής.

**ΑΡΘΡΟ 8**

**ΑΘΛΗΤΕΣ**

1. Η Ομοσπονδία τηρεί Μητρώο Αθλητών, στο οποίο εγγράφονται και καταχωρούνται οι αθλητές των σωματείων-μελών της, κατόπιν υποβολής υπ’ αυτών σχετικής αίτησης εγγραφής και εφόσον υφίστανται οι προβλεπόμενες στον Κανονισμό της Ομοσπονδίας προϋποθέσεις. Αθλητής αναγνωρίζεται ο κάτοχος δελτίου αθλητή, το οποίο εκδίδει η Ομοσπονδία, εφόσον είναι καταχωρημένος στο πιο πάνω Μητρώο. Η συμμετοχή κάθε σωματείου στους αγώνες επιτρέπεται, εφόσον οι αθλητές του κατέχουν το πιο πάνω δελτίο και κάρτα υγείας με την ένδειξη «Υγιής». Κανείς αθλητής δεν μπορεί να είναι συγχρόνως μέλος δύο σωματείων-μελών της Ομοσπονδίας.

2. Η πιστοποίηση της υγείας των αθλητών είναι υποχρεωτική και αποτελεί προϋπόθεση για τη συμμετοχή τους σε προπονήσεις και αγώνες. Η πιστοποίηση αυτή καταγράφεται σε κάρτα υγείας, που εκδίδει και ανανεώνει η ομοσπονδία. Η κάρτα συνιστά αυτοτελές έγγραφο και δεν συνδέεται με το δελτίο αθλητικής ιδιότητας. Αποτελεί προσωπικό έγγραφο του αθλητή και βρίσκεται στην κατοχή του. Η κάρτα υγείας του αθλητή θεωρείται από ιατρούς μονάδων παροχής υπηρεσιών Πρωτοβάθμιας Φροντίδας Υγείας, Νομαρχιακών, Περιφερειακών ή Πανεπιστημιακών Νοσοκομείων, υγειονομικών στρατιωτικών μονάδων ή από ιατρούς έχοντες οποιαδήποτε σχέση με το Δημόσιο ή με Ν.Π.Δ.Δ, καθώς και από ιατρούς του ιδιωτικού τομέα, κατέχοντες την καρδιολογική ειδικότητα. Επίσης, σε ιατρούς λοιπών ειδικοτήτων παρέχεται η δυνατότητα παρακολούθησης μετεκπαιδευτικών σεμιναρίων, τα οποία διοργανώνει το Ε.Κ.A.Ε. σε θέματα προαγωνιστικού ελέγχου των αθλητών. Η κάρτα υγείας ισχύει για ένα (1) έτος από τη θεώρησή της (παρ. 9 του άρθρου 33 του ν.2725/1999, όπως αντικαταστάθηκε με το άρθρο 16 του ν.4479/2017).

3. Μεταγραφή αθλητών μπορεί να γίνει στις περιπτώσεις που προβλέπονται στον Κανονισμό της Ομοσπονδίας. Τα σωματεία επιτρέπεται να εγγράφουν ή να μεταγράφουν στη δύναμή τους αλλοδαπούς και ομογενείς αθλητές, εφόσον τηρούν τους κανονισμούς της Ομοσπονδίας, τους διεθνείς κανονισμούς και τις ισχύουσες διατάξεις του Νόμου.

4. Αθλητής σωματείου-μέλους που μεταγράφεται σε ομάδα του εξωτερικού χωρίς τη συναίνεση του σωματείου του, εφόσον επιστρέψει στην Ελλάδα, εντάσσεται αυτοδικαίως στη δύναμη του σωματείου στο οποίο ανήκει πριν από την μεταγραφή του.

5. Απαγορεύεται η συμμετοχή αθλητών σε αγώνες που γίνονται στην Ελλάδα ή στο εξωτερικό, αν αυτοί δεν έχουν εγκριθεί από την Ομοσπονδία ή την Παγκόσμια ή την Ευρωπαϊκή Ομοσπονδία ή τη Μεσογειακή Συνομοσπονδία.

6. Επιτρέπεται σε αθλητή να συνάπτει συμβάσεις χορηγίας ή διαφήμισης προϊόντων ή υπηρεσιών με φυσικό ή νομικό πρόσωπο, εφόσον τούτο δεν αντίκειται στους τεχνικούς κανονισμούς των αθλημάτων της Κ.Ο.Ε. και στους κανονισμούς της Ομοσπονδίας ή της Δ.Ο.Ε. Οι πιο πάνω συμβάσεις απαιτείται να υποβάλλονται στην Ομοσπονδία για έγκριση μέσα σε προθεσμία δέκα πέντε (15) ημερών από την υπογραφή τους, με μέριμνα της οποίας κατατίθενται στην αρμόδια Δημόσια Οικονομική Υπηρεσία (Δ.Ο.Υ.). Αν δεν συντρέχει μια από τις πιο πάνω προϋποθέσεις, οι συμβάσεις είναι ανίσχυρες και δεν παράγουν έννομα αποτελέσματα. Ύστερα από απόφαση του Δ.Σ., εκδίδεται Ειδικός Κανονισμός που ρυθμίζει τις λεπτομέρειες για την έγκριση των πιο πάνω συμβάσεων.

7. Ο αθλητής οφείλει να συμμορφώνεται με την ισχύουσα νομοθεσία και τους ισχύοντες Κανονισμούς της Δ.Ο.Ε. σχετικά με τη Φαρμακοδιέγερση. Αθλητής που τιμωρείται από την αρμόδια Πειθαρχική Αρχήή την αντίστοιχη Διεθνή για παράβαση των Κανονισμών περί Φαρμακοδιέγερσης στερείται τις κάθε είδους παροχές της Ομοσπονδίας του, όπως επίσης και τις κάθε είδους παροχές της Πολιτείας και τα προβλεπόμενα στο νόμο ευεργετήματα και τις τυχόν φορολογικές απαλλαγές.

8. Η προσφορά υπηρεσιών στις Εθνικές Ομάδες είναι ύψιστη υποχρέωση των αθλητών. Αθλητής που αρνείται αδικαιολόγητα να προσφέρει τις υπηρεσίες του στην Εθνική Ομάδα τιμωρείται, σύμφωνα με τα οριζόμενα στον Κανονισμό της Ομοσπονδίας, με ποινή αποκλεισμού από αγώνες της Εθνικής Ομάδας, των Πρωταθλημάτων και του Κυπέλλου Ελλάδας και στερείται των κάθε είδους παροχών της Ομοσπονδίας, καθώς και των κάθε είδους παροχών της Πολιτείας, των ευεργετημάτων του νόμου και των τυχόν φορολογικών απαλλαγών.

9. Η αγωνιστική δραστηριότητα των αθλητών των Εθνικών Ομάδων δεν αποτελεί άσκηση επαγγελματικής δραστηριότητας. Οικονομικές ή άλλες παροχές που δίνονται από την Ομοσπονδία στους αθλητές των Εθνικών Ομάδων, ως ενίσχυση για την υποστήριξη της αθλητικής τους δραστηριότητας, δεν αποτελούν οικονομικά ανταλλάγματα, κατά την έννοια των διατάξεων του άρθρου 86 του ν.2725/1999.

**ΑΡΘΡΟ 9**

**ΔΩΡΕΕΣ – ΧΟΡΗΓΙΕΣ – ΔΙΑΦΗΜΙΣΕΙΣ – ΠΟΡΟΙ ΤΗΣ ΟΜΟΣΠΟΝΔΙΑΣ**

1. Επιτρέπεται στην Ομοσπονδία να δέχεται δωρεές από φυσικά και νομικά πρόσωπα ιδιωτικού δικαίου, σύμφωνα με τις κείμενες διατάξεις. Επίσης, επιτρέπεται στην Ομοσπονδία, εφόσον τηρούνται οι Κανονισμοί της Δ.Ο.Ε., να συνάπτει συμβάσεις χορηγίας ή διαφήμισης με φυσικά ή νομικά πρόσωπα, με τις υποχρεώσεις των διατάξεων της παρ.3 του άρθρου 2 του Κώδικα Βιβλίων και Στοιχείων. Στην περίπτωση αυτή, απαγορεύεται η παραχώρηση χρήσης της επωνυμίας, του εμβλήματος και των λοιπών διακριτικών στοιχείων της Ομοσπονδίας, για εμπορική διαφήμιση και οικονομική εκμετάλλευση.

2. Πόροι της Ομοσπονδίας είναι:

α) Οι ετήσιες συνδρομές των σωματείων - μελών της τακτικές ή έκτακτες, που καθορίζονται κάθε φορά με απόφαση του Διοικητικού Συμβουλίου.

β) Το εφάπαξ δικαίωμα εγγραφής των σωματείων-μελών, που καθορίζεται επίσης με απόφαση του Διοικητικού Συμβουλίου.

γ) Οι κάθε είδους δωρεές, χορηγίες, οικονομικές ενισχύσεις, επιχορηγήσεις και κληροδοτήματα προς αυτή από το Δημόσιο ή από ιδιώτες.

δ) Οι εισπράξεις από αγώνες, ραδιοτηλεοπτικά δικαιώματα, διαφημίσεις και από παράβολα.

ε) Τα εισοδήματα από την κινητή και ακίνητη περιουσία της.

στ) Κάθε άλλο έσοδο από νόμιμη αιτία.

**ΑΡΘΡΟ 10**

**ΟΡΓΑΝΑ**

Όργανα της Ομοσπονδίας είναι η Γενική Συνέλευση, το Διοικητικό Συμβούλιο, η Εξελεγκτική Επιτροπή και τα προβλεπόμενα κάθε φορά στο Καταστατικό και στους Κανονισμούς της Ομοσπονδίας.

**ΑΡΘΡΟ 11**

**ΓΕΝΙΚΗ ΣΥΝΕΛΕΥΣΗ**

**(χωρίς Αρχαιρεσίες στην ημερήσια διάταξη)**

1. Η Γενική Συνέλευση (Γ.Σ.) είναι το ανώτατο όργανο της Ομοσπονδίας και αποφασίζει, ως κυρίαρχο σώμα, για κάθε θέμα που δεν υπάγεται στην αρμοδιότητα άλλου οργάνου. Συγκαλείται με απόφαση του Δ.Σ. Στις Γ.Σ. μετέχουν με αντιπροσώπους τους όλα τα ταμειακώς εντάξει, με ή χωρίς δικαίωμα ψήφου, σωματεία-μέλη της Ομοσπονδίας. Τα μέλη που δεν έχουν δικαίωμα ψήφου στη Γ.Σ., ανεξάρτητα από το εάν έχουν αποκτήσει ή όχι την ειδική αθλητική αναγνώριση, παρίστανται στη Γ.Σ. με δικαίωμα λόγου. Η Γ.Σ. συζητεί και λαμβάνει αποφάσεις μόνο στα θέματα που αναφέρονται στην πρόσκληση προς τα σωματεία.

2. Η σύγκληση Τακτικής ή Έκτακτης Γ.Σ. γίνεται με απόφαση του Δ.Σ. και γνωστοποιείται εγγράφως με ηλεκτρονικό ταχυδρομείο προς τα σωματεία-μέλη δώδεκα (12) τουλάχιστον ημέρες πριν από τη συνεδρίαση, προκειμένου για Τακτική και οκτώ (8) τουλάχιστον, προκειμένου για Έκτακτη, με την επιφύλαξη του άρθρου 12 που αποτελεί ειδική διάταξη και αφορά Γ.Σ. με θέμα της ημερήσιας διάταξης «Αρχαιρεσίες». Στην πρόσκληση αναφέρονται ο τόπος, η ημερομηνία, και η ώρα συνεδρίασης της Γ.Σ., καθώς και τα θέματα της Ημερήσιας Διάταξης. Επίσης, αναφέρονται ο τόπος, η ημερομηνία και ώρα συνεδρίασης της επαναληπτικής Γ.Σ., σε περίπτωση που δεν επιτευχθεί απαρτία στην πρώτη Γ.Σ. Η επαναληπτική Γ.Σ. σε περίπτωση μη απαρτίας κατά την αρχική Γ.Σ., γίνεται στον ίδιο τόπο, στην ίδια ημερομηνία και σε διαφορετική ώρα.

3. Η Γ.Σ. συνέρχεται τακτικώς μία (1) φοράκάθε έτος και εκτάκτως.

Η Τακτική Γ.Σ. συνέρχεται το μήνα Μάρτιο κάθε έτους, με τις εξής αρμοδιότητες:

α) Κρίνει και αποφασίζει για το Διοικητικό και Οικονομικό Απολογισμό του Δ.Σ. για το προηγούμενο έτος και δη για το χρονικό διάστημα που καθορίζεται στο άρθρο 14, παρ.2 του παρόντος και για την απαλλαγή ή όχι αυτού από κάθε ευθύνη.

β) Εγκρίνει τον Ισολογισμό του προηγούμενου της Γ.Σ. έτους και δη του χρονικού διαστήματος που καθορίζεται από το άρθρο 14, παρ.2 του παρόντος.

γ) Εγκρίνει ή όχι την Έκθεση της Εξελεγκτικής Επιτροπής που κατατίθεται στη Γ.Σ. για το προηγούμενο έτος και δη του χρονικού διαστήματος που καθορίζεται από το άρθρο 14, παρ.2 του παρόντος.

δ) Κρίνει κάθε άλλο θέμα, που περιλαμβάνεται στη σχετική ημερήσια διάταξη της Γ.Σ.

Έκτακτη Γ.Σ. συγκαλείται με πρωτοβουλία του Δ.Σ., προς αντιμετώπιση εκτάκτων θεμάτων που αναφύονται ή ύστερα από αίτηση του ενός δεύτερου (1/2) του συνόλου των σωματείων-μελών της Ομοσπονδίας, στην οποία αναγράφονται τα προς συζήτηση θέματα. Μέσα σε τριάντα (30) ημέρες από την υποβολή της πιο πάνω αίτησης των μελών το Δ.Σ. έχει υποχρέωση να συγκαλέσει την Έκτακτη Γ.Σ., με θέματα στα οποία θα συμπεριλαμβάνονται οπωσδήποτε και τα αναφερόμενα στην αίτηση. Με Γ.Σ. που συγκαλείται 1 μέχρι 31 Δεκεμβρίου κάθε Ολυμπιακού έτους, εκλέγεται με μυστική ψηφοφορία για την εκπροσώπηση της Κ.Ο.Ε. στην Ελληνική Ολυμπιακή Επιτροπή (Ε.Ο.Ε.) ένας αντιπρόσωπος με τον αναπληρωτή του. Για τη σύγκληση αυτής της Γ.Σ. ισχύουν όσα προβλέπονται στο άρθρο 12 του παρόντος.

4. Κάθε σωματείο-μέλος της Ομοσπονδίας εκπροσωπείται στη Γ.Σ. με ένα μόνο αντιπρόσωπο, που ορίζεται μαζί με τον αναπληρωτή του, με απόφαση του Δ.Σ. του σωματείου, οι οποίοι είναι υποχρεωτικά τακτικά μέλη του Δ.Σ. του σωματείου. Ως αντιπρόσωπος ορίζεται μέλος του σωματείου που έχει αποκτήσει κατά το χρόνο ορισμού του το δικαίωμα να ψηφίζει, να εκλέγει και να εκλέγεται. Κάθε αντιπρόσωπος μπορεί να εκπροσωπεί ένα μόνο σωματείο. Κάθε σωματείο-μέλος διαθέτει μόνο μία ψήφο στη Γ.Σ. Η απόφαση των σωματείων για τον ορισμό των αντιπροσώπων τους γνωστοποιείται στην Ομοσπονδία με έγγραφο (αρκεί ηλεκτρονική αλληλογραφία) πέντε (5) ημέρες πριν από τη συνεδρίαση της Γ.Σ. Το Δ.Σ. της Ομοσπονδίας ελέγχει και νομιμοποιεί τους αντιπροσώπους και αποφασίζει ποια σωματεία έχουν δικαίωμα ψήφου. Ο πίνακας με τους νομιμοποιημένους αντιπροσώπους αναρτάται στην αίθουσα την ημέρα συνεδρίασης της Γ.Σ.

5. Η Γ.Σ., με την επιφύλαξη των προβλεπομένων περιπτώσεων στο άρθρο 29 του παρόντος, βρίσκεται σε απαρτία όταν παρευρίσκεται σ’ αυτές το ένα δεύτερο (1/2) τουλάχιστον του συνόλου των αντιπροσώπων των ταμειακώς εντάξει με δικαίωμα ψήφου σωματείων-μελών. Αν δεν υπάρξει απαρτία, η Γ.Σ. ματαιώνεται και χωρίς νέα πρόσκληση συνέρχεται νέα Γ.Σ. κατά την ίδια ημερομηνία, τον ίδιο τόπο και σε διαφορετική ώρα που ορίζεται στην αρχική πρόσκληση, οπότε η Γ.Σ. βρίσκεται σε απαρτία ανεξάρτητα από τον αριθμό των παρόντων αντιπροσώπων.

6. Δικαίωμα συμμετοχής και ψήφου στη Γ.Σ. έχουν τα σωματεία-μέλη που έχουν εγγραφεί στο μητρώο που τηρείται στην Γ.Γ.Α. δυνάμει του άρθρου 142 του ν. 4714/2020 (Α` 148) και είναι ταμειακώς τακτοποιημένα κατά την ημερομηνία διεξαγωγής αυτής.

7. Οι ψηφοφορίες στις Γ.Σ. είναι φανερές με ανάταση του χεριού ή με ονομαστική κλήση.

8. Οι αποφάσεις στις Γ.Σ., με την επιφύλαξη των προβλεπομένων περιπτώσεων στο άρθ. 29 του παρόντος, λαμβάνονται κατ’ απόλυτη πλειοψηφία των παρόντων μελών με δικαίωμα ψήφου. Η Γ.Σ. αποφασίζει πάντοτε με ψηφοφορία, ποτέ όμως διά βοής.

9. Κατά την έναρξη της συνεδρίασης της Γ.Σ., προεδρεύει ο Πρόεδρος του Δ.Σ. της Ομοσπονδίας και Γραμματέας της Γ.Σ. είναι ο Γενικός Γραμματέας της Ομοσπονδίας. Αφού διαπιστώνεται η απαρτία, προτείνονται και συζητούνται τυχόν ενστάσεις κατά του πίνακα των αντιπροσώπων και των δικαιουμένων ψήφου σωματείου-μελών.

10. Ύστερα από την οριστικοποίηση του πιο πάνω πίνακα, εκλέγεται ο Πρόεδρος της Γ.Σ. για να διευθύνει αυτή και ο Γραμματέας αυτής για τη σύνταξη των Πρακτικών. Στη συνέχεια η Γ.Σ. συζητά τα θέματα της Ημερήσιας Διάταξης.

**AΡΘΡΟ 12**

**ΓΕΝΙΚΗ ΣΥΝΕΛΕΥΣΗ – ΑΡΧΑΙΡΕΣΙΕΣ – ΟΡΓΑΝΑ**

1. Στη Γενική Συνέλευση της Κ.Ο.Ε. συμμετέχουν με αντιπροσώπους μόνο τα αθλητικά σωματεία - μέλη που την απαρτίζουν. Κάθε σωματείο - μέλος της Ομοσπονδίας εκπροσωπείται στη Γενική Συνέλευση από έναν (1) μόνο αντιπρόσωπο, ο οποίος ορίζεται με απόφαση του Διοικητικού Συμβουλίου του σωματείου. Με την ίδια απόφαση ορίζεται και ο αναπληρωτής του. Ο αντιπρόσωπος και ο αναπληρωτής του είναι οπωσδήποτε τακτικά μέλη του Διοικητικού Συμβουλίου του σωματείο, με δικαίωμα να εκλέγουν και να εκλέγονται και εκπροσωπούν ένα (1) μόνο σωματείο. Κάθε σωματείο - μέλος της Κ.Ο.Ε. διαθέτει μία (1) μόνο ψήφο στη Γενική Συνέλευση. Ο αντιπρόσωπος του σωματείου συμμετέχει και ψηφίζει στη Γενική Συνέλευση αυτοπροσώπως, απαγορευμένης της διά πληρεξουσίου συμμετοχής και ψηφοφορίας.

2. Δικαίωμα συμμετοχής και ψήφου σε Γενική Συνέλευση της Ομοσπονδίας έχει κάθε αθλητικό σωματείο που φέρει ειδική αθλητική αναγνώριση, έχει εγγραφεί στο ηλεκτρονικό μητρώο αθλητικών σωματείων του άρθρου 142 του ν. 4714/2020 (Α` 148) και τουλάχιστον κατά τα δύο (2) από τα τρία (3) προηγούμενα της γενικής συνέλευσης έτη συμπεριλαμβανομένου του έτους διεξαγωγής της, συμμετείχε σε επίσημες αθλητικές διοργανώσεις, αν πρόκειται για ατομικό άθλημα, με οκτώ (8) τουλάχιστον αθλητές, ανά έτος, και αν πρόκειται για ομαδικό άθλημα, με όσους κατ` ελάχιστον αθλητές απαιτούνται από τους κανονισμούς του οικείου αθλήματος για την κανονική συμμετοχή σε επίσημους αγώνες και σε κάθε περίπτωση με τουλάχιστον δώδεκα (12) αθλητές, ανά έτος. Για τους σκοπούς της παρούσας, επίσημες αθλητικές διοργανώσεις είναι όσες περιλαμβάνονται στο ετήσιο αγωνιστικό πρόγραμμα της Ομοσπονδίας που έχει αναρτηθεί στην ιστοσελίδα της. Η συμμετοχή σε αθλητικές διοργανώσεις αποδεικνύεται αποκλειστικά και μόνο από επίσημα φύλλα αγώνων που διοργανώνονται από την Ομοσπονδία ή διεθνών αγώνων που διοργανώνονται από αθλητικά σωματεία και διεξάγονται με την έγκριση της Ομοσπονδίας. Δεν πληροί την προϋπόθεση του πρώτου εδαφίου, σωματείο που εντός των δύο (2) προηγούμενων ημερολογιακών ετών δεν ολοκλήρωσε τη συμμετοχή του σε επίσημη αθλητική διοργάνωση, επειδή αποχώρησε από αυτήν ή αποβλήθηκε με τελεσίδικη απόφαση του αρμόδιου δικαιοδοτικού οργάνου. Αθλητικό σωματείο που είναι μέλος της Κ.Ο.Ε. και αποβλήθηκε, με απόφαση του Διοικητικού Συμβουλίου ή της Γενικής Συνέλευσης της ομοσπονδίας, θεωρείται ότι πληροί την, κατά τους όρους της παρούσας, προϋπόθεση συμμετοχής σε αθλητικές διοργανώσεις, αν προσέφυγε, σύμφωνα με τα άρθρα 88 ή 101 Α.Κ., κατά της περί αποβολής του απόφασης και το σχετικό ένδικο βοήθημα έχει γίνει τελεσιδίκως δεκτό, έως και την οριστική σύνταξη του καταλόγου της επόμενης παραγράφου 3.

3. Η πρόσκληση για τη Γενική Συνέλευση δημοσιεύεται σαράντα πέντε (45) πλήρεις ημέρες πριν από τη διεξαγωγή της με ανάρτηση στην ιστοσελίδα της Κ.Ο.Ε. Σαράντα (40) τουλάχιστον πλήρεις ημέρες πριν από την ημέρα σύγκλησης της γενικής συνέλευσης, το διοικητικό συμβούλιο της Κ.Ο.Ε. καταρτίζει και υποβάλλει στη Γενική Γραμματεία Αθλητισμού κατάλογο με τα σωματεία που έχουν δικαίωμα συμμετοχής και ψήφου στην επικείμενη Γενική Συνέλευση. Ο κατάλογος αυτός επικυρώνεται από τη Γενική Γραμματεία Αθλητισμού με βάση το τηρούμενο στην υπηρεσία αυτή ηλεκτρονικό μητρώο αθλητικών σωματείων του άρθρου 142 του ν. 4714/2020 (Α` 148). Το αργότερο δεκαπέντε (15) πλήρεις ημέρες πριν από τη Γενική Συνέλευση, η Γενική Γραμματεία Αθλητισμού απαντά εγγράφως περί της επικυρώσεως ή μη του καταλόγου, άλλως θεωρείται ότι ο κατάλογος έχει επικυρωθεί. Σε περίπτωση που ο κατάλογος δεν συμφωνεί με το ανωτέρω μητρώο αναμορφώνεται.

4. Δικαίωμα να εκλεγεί στα καταστατικά όργανα της Κ.Ο.Ε. έχει μόνον μέλος αθλητικού σωματείου - μέλους της ομοσπονδίας, που έχει δικαίωμα να εκλέγει και να εκλέγεται, εφόσον το σωματείο έχει αποκτήσει δικαίωμα συμμετοχής και ψήφου στη Γενική Συνέλευση, σύμφωνα με την παρ. 2. Η απόκτηση εκ μέρους υποψηφίου του δικαιώματος να εκλέγει και να εκλέγεται αποδεικνύεται αποκλειστικά και μόνο με σχετική βεβαίωση του οικείου αθλητικού σωματείου, η οποία, επί ποινή ακυρότητας της υποψηφιότητας, κατατίθεται στον πρόεδρο της εφορευτικής επιτροπής.

5. Οι αρχαιρεσίες για την ανάδειξη των μελών των καταστατικών οργάνων της Κ.Ο.Ε. διεξάγονται από τριμελή εφορευτική επιτροπή, της οποίας προεδρεύει υποχρεωτικά δικηγόρος, διορισμένος στο Εφετείο ή στον Άρειο Πάγο, ως δικαστικός αντιπρόσωπος. Ο πρόεδρος της εφορευτικής επιτροπής και ο αναπληρωτής του, για την περίπτωση κωλύματός του, ορίζονται από τον Δικηγορικό Σύλλογο, στην περιφέρεια του οποίου εδρεύει το σωματείο, κατόπιν αιτήσεως του σωματείου. Τα υπόλοιπα δύο (2) μέλη της εφορευτικής επιτροπής και ισάριθμα αναπληρωματικά εκλέγονται από τη Γενική Συνέλευση. Οι αρχαιρεσίες για την ανάδειξη του Διοικητικού Συμβουλίου αθλητικού σωματείου διεξάγονται με ενιαία ψηφοδέλτια υποψηφίων προέδρων και συμβούλων. Τα ψηφοδέλτια διαιρούνται σε δύο επιμέρους τμήματα. Στο πρώτο τμήμα, το οποίο τίθεται στο επάνω μέρος του ψηφοδελτίου, αναγράφονται, με αλφαβητική σειρά, τα ονοματεπώνυμα των υποψηφίων προέδρων. Στο δεύτερο τμήμα, αναγράφονται, επίσης με αλφαβητική σειρά, τα ονοματεπώνυμα των υποψήφιων συμβούλων. Ο εκλογέας ψηφίζει τον υποψήφιο πρόεδρο και τους υποψήφιους σύμβουλους της προτίμησής του με σταυρό που σημειώνει παραπλεύρως του ονοματεπωνύμου τους. Ο εκλογέας σταυροδοτεί με έναν (1) σταυρό τον υποψήφιο πρόεδρο της προτίμησής του και δικαιούται να σταυροδοτήσει υποψήφιους σύμβουλους μέχρι τα δύο τρίτα (2/3) του συνόλου των προς εκλογή θέσεων, συνυπολογιζόμενης και αυτής του προέδρου. Αν κατά τον υπολογισμό των σταυρών προτίμησης προκύπτει δεκαδικός αριθμός, αυτός σε κάθε περίπτωση στρογγυλοποιείται στην επόμενη ακέραιη μονάδα. Η εκλογή γίνεται κατά τη σειρά των σταυρών προτίμησης που συγκέντρωσαν οι υποψήφιοι. Υποψήφιος πρόεδρος που κατά την πρώτη ψηφοφορία λαμβάνει ποσοστό ψήφων τουλάχιστον είκοσι πέντε τοις εκατό (25%) των εγκύρων ψηφοδελτίων, εκλέγεται μέλος του Διοικητικού Συμβουλίου, καταλαμβάνοντας τη θέση του υποψήφιου συμβούλου που εκλέγεται έχοντας λάβει τους λιγότερους σταυρούς προτίμησης. Σε περίπτωση ισοψηφίας μεταξύ δύο ή περισσότερων υποψήφιων προέδρων, ο πρόεδρος εκλέγεται με τη διαδικασία που ορίζεται στο πρώτο εδάφιο της επόμενης παραγράφου. Σε περίπτωση ισοψηφίας μεταξύ υποψήφιων συμβούλων, εφόσον πρόκειται για ισοψηφήσαντες που έχουν λάβει τους λιγότερους σταυρούς προτίμησης, η τελική κατάταξη γίνεται με κλήρωση ενώπιον της εφορευτικής επιτροπής. Ο αριθμός των υποψηφίων από κάθε φύλο πρέπει να είναι τουλάχιστον ίσος με το ένα τρίτο (1/3) του αριθμού των προς εκλογή θέσεων, συνυπολογιζόμενης και αυτής του προέδρου. Αν κατά τον υπολογισμό που γίνεται με βάση το προαναφερθέν κλάσμα προκύπτει δεκαδικός αριθμός, αυτός στρογγυλοποιείται στην επόμενη ακέραιη μονάδα.

6. Ο Αντιπρόεδρος, ο Γενικός Γραμματέας και ο Ταμίας του Διοικητικού Συμβουλίου εκλέγονται, με απόλυτη πλειοψηφία, από το σύνολο των εκλεγέντων συμβούλων κατά την πρώτη συνεδρίασή του που συγκαλείται με σκοπό τη συγκρότησή του σε σώμα. Αν η θέση του προέδρου κενωθεί λόγω θανάτου, παραίτησης, έκπτωσης από το αξίωμα ή εξαιτίας οποιουδήποτε άλλου λόγου, ο νέος πρόεδρος εκλέγεται με τη διαδικασία του πρώτου εδαφίου της παρούσας, αφού προηγουμένως η κενή θέση καλυφθεί από τον πρώτο μη εκλεγέντα, κατά σειρά σταυρών προτίμησης, σύμβουλο. Σε περίπτωση που για οποιονδήποτε λόγο το διοικητικό συμβούλιο Ομοσπονδίας δεν εξαντλήσει τη θητεία για την οποία εκλέχθηκε, το νέο διοικητικό συμβούλιο εκλέγεται για χρονικό διάστημα ίσο με το υπόλοιπο της θητείας του προηγούμενου. Για την ανάδειξη των μελών και τη συγκρότηση των άλλων καταστατικών οργάνων της Ομοσπονδίας εφαρμόζονται οι διατάξεις του καταστατικού του.

7. Μέλη Διοικητικού Συμβουλίου ομοσπονδίας που, κατά παράβαση του νόμου ή του οικείου καταστατικού, επιτρέπουν σε αθλητικό σωματείο να συμμετέχει με δικαίωμα ψήφου σε Γενική Συνέλευση, διά της εγγραφής του στον κατάλογο της παρ. 3 ή σε φυσικό πρόσωπο να είναι υποψήφιος σε αρχαιρεσίες για την ανάδειξη καταστατικών οργάνων, εκπίπτουν του αξιώματός τους κατ’ ανάλογη εφαρμογή της παρ. 9 του άρθρου 3. Αν πρόκειται για Γενική Συνέλευση αρχαιρεσιών, εκπίπτουν, κατά τα προβλεπόμενα στο πρώτο εδάφιο, όσα μέλη του απελθόντος Διοικητικού Συμβουλίου επανεξελέγησαν σε καταστατικό όργανο της Ομοσπονδίας.

8. Κατά παρέκκλιση της παρ. 4 του άρθρου 5 και της παρ. 5 του άρθρου 14 του Ν.2725/1999, όπως ισχύει, και των συναφών διατάξεων του άρθρου 12 του παρόντος, ισχύουν τα οριζόμενα στο άρθρο 45 του Ν.4778/2021 (Α΄ 26/19.02.2021), όπως ισχύει, όταν διενεργούνται αρχαιρεσίες στη Γ.Σ. με την χρήση μέσων τεχνολογίας, πληροφορίας και επικοινωνίας (Τ.Π.Ε.).

9. Για όλες τις ενέργειές της η Εφορευτική Επιτροπή συντάσσει Πρακτικό, που υπογράφεται από τον Πρόεδρο και τα μέλη της.

**ΑΡΘΡΟ 13**

**ΠΡΟΫΠΟΛΟΓΙΣΜΟΣ – ΑΠΟΛΟΓΙΣΜΟΣ –ΙΣΟΛΟΓΙΣΜΟΣ**

1. Τα έσοδα και έξοδα της Ομοσπονδίας για κάθε οικονομικό έτος προσδιορίζονται με τον προϋπολογισμό, όταν δε πραγματοποιούνται αναφέρονται και αναλύονται στον απολογισμό της διαχείρισης.

2. Η Ομοσπονδία συντάσσεικάθε οικονομικό έτος, που αρχίζει την 1η Ιανουαρίου και λήγει την 31η Δεκεμβρίου, Προϋπολογισμό, Απολογισμό και Ισολογισμό της όλης διαχείρισής της. Ο τύπος, τα στοιχεία και τα δικαιολογητικά που συνοδεύουν τον Προϋπολογισμό, Απολογισμό και Ισολογισμό, καθορίζονται με κοινή απόφαση του Υπουργού Οικονομικών και του αρμόδιου για τον Αθλητισμό Υπουργού.

3. Ο Προϋπολογισμός της Ομοσπονδίας καταρτίζεται από το Δ.Σ. και υποβάλλεται στη Γ.Γ.Α. για έγκριση έως την 31η Οκτωβρίου κάθε έτους. Ο Προϋπολογισμός συνοδεύεται από οικονομικό προγραμματισμό για τα αθλήματα της Κ.Ο.Ε., στο πλαίσιο του εθνικού αθλητικού σχεδιασμού και από έκθεση στην οποία αναφέρονται παρατηρήσεις και συμπεράσματα, σχετικά με την πορεία των αθλημάτων που καλλιεργεί κατά την προηγούμενη περίοδο και την προοπτική ανάπτυξής τους το επόμενο έτος.

4. Τροποποίηση του Προϋπολογισμού κατά τη διάρκεια του έτους επιτρέπεται, ύστερα από απόφαση του Δ.Σ. και έγκριση της Γ.Γ.Α.

5. Ο Απολογισμός και ο Ισολογισμός της Ομοσπονδίας καταρτίζονται και υποβάλλονται στην αρμόδια υπηρεσία της Γ.Γ.Α. έως το τέλος Μαρτίου κάθε έτους. Επίσης ο Ισολογισμός δημοσιεύεται, πριν από την υποβολή του στη Γ.Γ.Α., σε μία ημερήσια αθλητική εφημερίδα.

**ΑΡΘΡΟ 14**

**ΔΙΟΙΚΗΤΙΚΟ ΣΥΜΒΟΥΛΙΟ**

1. Το Διοικητικό Συμβούλιο της Κ.Ο.Ε. εκλέγεται για τετραετή θητεία εντός του τελευταίου τετραμήνου του έτους διεξαγωγής των Ολυμπιακών Αγώνων και αποτελείται:

α) από πέντε (5) έως επτά (7) μέλη, εάν η Ομοσπονδία έχει στη δύναμή της είκοσι (20) μέχρι τριάντα (30) σωματεία,

β) από επτά (7) έως ένδεκα (11) μέλη, εάν η Ομοσπονδία έχει στη δύναμή της τριάντα ένα (31) έως εκατό (100) σωματεία,

γ) από ένδεκα (11) έως δεκαπέντε (15) μέλη, εάν η Ομοσπονδία έχει στη δύναμη της εκατόν ένα (101) έως διακόσια πενήντα (250) σωματεία,

δ) από δεκαπέντε (15) έως είκοσι ένα (21) μέλη, εάν η Ομοσπονδία έχει στη δύναμή της διακόσια πενήντα ένα (251) ή περισσότερα σωματεία.

2. Οποιαδήποτε αύξηση ή μείωση του αριθμού των μελών της Ομοσπονδίας, μετά την εκλογή των μελών του Διοικητικού Συμβουλίου, δεν επηρεάζει την αριθμητική του συγκρότηση.

3. α) Απαγορεύεται στο Δ.Σ. της Ομοσπονδίας να συνάπτει συμβάσεις εργασίας, ανεξαρτήτων υπηρεσιών, έργου, προμηθειών ή οποιεσδήποτε άλλες συμβάσεις με οικονομικό αντάλλαγμα, με Μέλη του Δ.Σ.. με τις συζύγους, τα τέκνα, τους γονείς και τα αδέλφια τους ή με νομικά πρόσωπα στα οποία μετέχουν τα προαναφερόμενα πρόσωπα. Η παράβαση της διάταξης αυτής συνεπάγεται την έκπτωση των μελών του Δ.Σ. που έλαβαν τη σχετική απόφαση. Η έκπτωση ενεργείται με απόφαση του αρμόδιου δικαστηρίου.

β) Επιτρέπονται προσωρινές ταμειακές διευκολύνσεις προς το αθλητικό σωματείο από Μέλη του διοικητικού του συμβουλίου, για την αντιμετώπιση επειγουσών αναγκών.

γ). Η ιδιότητα του μέλους του Δ.Σ. είναι τιμητική και άμισθη. Στα Μέλη του Δ.Σ., όταν μετακινούνται εκτός του τόπου της μόνιμης κατοικίας τους για προσφορά οποιασδήποτε υπηρεσίας στην Ομοσπονδία, επιτρέπεται να καταβάλλονται έξοδα κίνησης, διαμονής και διατροφής.

δ) Εάν μέλος του Δ.Σ. της Κ.Ο.Ε. εκλεγεί μέλος Δ.Σ. ή άλλου οργάνου της Ομοσπονδίας άλλου κλάδου άθλησης, θεωρείται ότι παραιτείται αυτοδικαίως από το πρώτο αξίωμα. Με απόφαση του Δ.Σ. της Ομοσπονδίας διαπιστώνεται η επέλευση της πιο πάνω παραίτησης.

ε) Σε περίπτωση που για οποιονδήποτε λόγο το Δ.Σ. της Ομοσπονδίας δεν εξαντλήσει τη θητεία για την οποία εκλέχθηκε, το νέο Δ.Σ. που θα εκλεγεί έχει θητεία για το υπόλοιπο της θητείας του προηγουμένου.

4. Στις συνεδριάσεις του Διοικητικού Συμβουλίου της Ομοσπονδίας συμμετέχει με δικαίωμα ψήφου και ένας (1) εκπρόσωπος των εν ενεργεία αθλητών/αθλητριών, ακόμη και αν η Ομοσπονδία καλλιεργεί περισσότερα του ενός αθλήματα ή κλάδους άθλησης. Ο εκπρόσωπος και ο αναπληρωτής του ορίζονται με απόφαση του Διοικητικού Συμβουλίου του συλλόγου των αθλητών/αθλητριών του αντίστοιχου αθλήματος και αν δεν έχει συσταθεί σύλλογος αθλητών/αθλητριών, εωσότου αυτός συσταθεί, με απόφαση του Διοικητικού Συμβουλίου της Ομοσπονδίας. Ο αριθμός των αιρετών μελών του Διοικητικού Συμβουλίου που ορίζεται στην παρ. 1 και στο καταστατικό της Ομοσπονδίας, προσαυξάνεται κατά ένα (1) μέλος.

5. Δεν επιτρέπεται να εκλεγεί Πρόεδρος του Διοικητικού Συμβουλίου της Ομοσπονδίας, όποιος έχει συμπληρώσει τρεις (3) συνολικά πλήρεις ή μερικές θητείες στο αξίωμα αυτό. Δεν επιτρέπεται να εκλεγεί Αντιπρόεδρος, Γενικός Γραμματέας ή Ταμίας του Διοικητικού Συμβουλίου της Ομοσπονδίας, όποιος έχει εκλεγεί σε οποιοδήποτε από τα αξιώματα αυτά δύο (2) συνεχόμενες φορές για πλήρη ή μερική θητεία. Πρόσωπο που έχει υπηρετήσει επί δύο (2) συνεχόμενες θητείες σε οποιοδήποτε από τα αξιώματα του προηγούμενου εδαφίου, δύναται να επανεκλεγεί σε τέτοια θέση εφόσον μεσολαβήσει χρονική περίοδος δύο (2) ετών. Μετά τη συμπλήρωση του εβδομηκοστού (70ού) έτους της ηλικίας του ουδείς δύναται να εκλεγεί σε οποιαδήποτε θέση του Διοικητικού Συμβουλίου της Ομοσπονδίας, δύναται, όμως, να αναλάβει άλλες αρμοδιότητες σε μη αιρετές θέσεις, στις οποίες τοποθετείται με απόφαση του Διοικητικού Συμβουλίου της.

6. Το Δ.Σ. μπορεί να παραιτηθεί και ενώπιον της Γ.Σ. των σωματείων-μελών της Ομοσπονδίας και να διεξαχθούν εκλογές για την ανάδειξη του νέου Δ.Σ., κατ’ αυτή τη Γ.Σ. που έχει προσδιορισθεί σε προηγούμενο χρόνο, τηρουμένων των σχετικών διατάξεων του Καταστατικού της Ομοσπονδίας σε ότι αφορά στη σύγκληση αυτής της Γ.Σ. και στην υποβολή των υποψηφιοτήτων για εκλογή του νέου Δ.Σ. της Ομοσπονδίας. Οι ίδιες διαδικασίες ισχύουν και για την παραίτηση των μελών της Εξελεγκτικής Επιτροπής της Ομοσπονδίας και την εκλογή νέας τοιαύτης.

7. Το νέο Δ.Σ., με πρωτοβουλία και πρόσκληση του Προέδρου αυτού και σε περίπτωση κωλύματος αυτού του μέλους του Δ.Σ. που πλειοψήφησε, συγκαλείται μέσα σε πέντε (5) ημέρες από την εκλογή του, διαφορετικά συγκαλείται με πρόσκληση του επιμελέστερου από τα μέλη και όχι αργότερα από δέκα (10) ημέρες από την εκλογή του. Κατά τη συνεδρίασή του αυτή το Δ.Σ. συγκροτείται σε σώμα με μυστική ψηφοφορία και εκλέγονται: Ο Πρόεδρος, οι τρεις Αντιπρόεδροι (Α’, Β’ και Γ’), ο Γενικός Γραμματέας, ο Ειδικός Γραμματέας, ο Ταμίας και ο Αναπληρωτής Ταμίας. Στο ίδιο πρόσωπο του Δ.Σ. δεν μπορεί να συμπέσει και άλλο αξίωμα του Δ.Σ.

8. Το απερχόμενο Δ.Σ. είναι υποχρεωμένο να παραδώσει στο νέο μέσα σε πέντε (5) ημέρες από τη συγκρότησή του σε σώμα, το αρχείο της Ομοσπονδίας, τα βιβλία, τη σφραγίδα, το ταμείο, τα περιουσιακά στοιχεία και γενικά κάθε πράγμα που υπάρχει και είναι στην απόλυτη νομή και κατοχή της Ομοσπονδίας. Η παράδοση αυτή γίνεται με σύνταξη πρωτοκόλλου παράδοσης και παραλαβής που υπογράφεται μεταξύ των Προέδρου, Γ.Γ., Ταμία εκάστης διοικήσεως που απέρχεται προς αυτούς που παραλαμβάνουν.

9. Κενές θέσεις τακτικών μελών του Δ.Σ. που δημιουργήθηκαν για οποιοδήποτε λόγο καταλαμβάνουν τα αναπληρωματικά μέλη κατά σειρά εκλογής τους στις εκλογές.

10. Μέλος του Δ.Σ. που απουσιάζει αδικαιολόγητα σε τρεις (3) συνεχείς τακτικές συνεδριάσεις, αν και κλήθηκε έγκαιρα και αποδεδειγμένα, εκπίπτει από τη θέση του με απόφαση του Δ.Σ.

11. Εάν μέλος του Δ.Σ. της Ομοσπονδίας εκλεγεί μέλος Δ.Σ. ή άλλου οργάνου άλλης αθλητικής Ομοσπονδίας, θεωρείται ότι παραιτείται αυτοδικαίως από το πρώτο αξίωμα. Με απόφαση του Δ.Σ. της Ομοσπονδίας διαπιστώνεται η επέλευση της πιο πάνω παραίτησης.

12. Το Δ.Σ. συγκαλεί ο Πρόεδρος του Δ.Σ. και συνεδριάζει τακτικά μία φορά τουλάχιστον το μήνα και εκτάκτως, όταν το κρίνει αναγκαίο ο Πρόεδρος ή ζητηθεί εγγράφως από δώδεκα (12)τουλάχιστον μέλη. Μπορεί το Δ.Σ. να συνεδριάζει και μέσω τηλεδιάσκεψης, σε αυτή δε την περίπτωση, οι συμμετέχοντες θεωρούνται ως παρόντες στη συνεδρίαση.

13. Το Δ.Σ. βρίσκεται σε απαρτία, εφόσον το 50% συν ένα των μελών του είναι παρόντα παραλειπομένου του κλάσματος.

14. Οι αποφάσεις του Δ.Σ. λαμβάνονται κατά πλειοψηφία και καταχωρούνται στα Πρακτικά. Τα Πρακτικά υπογράφονται από όλα τα παρόντα κατά τη συνεδρίαση μέλη του Δ.Σ. Κατά τις ψηφοφορίες τα μέλη ψηφίζουν αυτοπροσώπως. Στα Πρακτικά καταχωρούνται οι ψηφοφορίες και οι αποφάσεις, οι οποίες μαγνητοφωνούνται και μετά την απομαγνητοφώνηση και καταγραφή σε έντυπο πρακτικό, επικυρώνονται και υπογράφονται από τους παρόντες. Το λοιπό περιεχόμενο αποτελεί το σύνολο των συνομιλιών και όχι Πρακτικά του Δ.Σ., το οποίο καταστρέφεται μετά την επικύρωση των πρακτικών.

15. Σε περίπτωση ισοψηφίας: Αν η ψηφοφορία είναι φανερή, μπορεί ο Πρόεδρος με την ψήφο του να κρίνει την απόφαση που θα ληφθεί. Αν η ψηφοφορία είναι μυστική (επί προσωπικών θεμάτων ή αν ζητηθεί από την πλειοψηφία των παρόντων μελών), επαναλαμβάνεται μέχρι να ληφθεί απόφαση είτε στην ίδια συνεδρίαση είτε σε άλλη.

16. To Δ.Σ. επιμελείται και αποφασίζει για κάθε θέμα που αφορά τους σκοπούς, στις δραστηριότητες και στη λειτουργία της Ομοσπονδίας, και σε κάθε άλλο θέμα που δεν ανήκει στην αρμοδιότητα άλλου οργάνου.

17. Ο Πρόεδρος, οι Α’ και Β’ Αντιπρόεδροι, ο Γενικός Γραμματέας και ο Ταμίας απαρτίζουν την Εκτελεστική Επιτροπή.

(α) Η Επιτροπή αυτή επιλαμβάνεται και αποφασίζει για κάθε θέμα τρέχουσας φύσης, όταν όμως πρόκειται για σοβαρότερα θέματα εισηγείται προς το Δ.Σ. για τη λήψη της απόφασης. Συνέρχεται με πρόσκληση του Προέδρου ή σε περίπτωση απουσίας ή κωλύματος αυτού, με πρόσκληση του Α’ ή Β’ Αντιπροέδρου, που μπορεί να καλέσει σε συνεδρίαση της Επιτροπής, κατά την κρίση του, και άλλα μέλη του Δ.Σ. Συνεδριάζει νόμιμα όταν είναι παρόντα τρία (3) από τα μέλη της.

(β) Για την εγκυρότητα της συνεδρίασης, απαιτείται η παρουσία του Προέδρου και σε περίπτωση απουσίας ή κωλύματος αυτού, του Α’ ή Β’ Αντιπροέδρου.

(γ) Οι αποφάσεις της Εκτελεστικής Επιτροπής επικυρώνονται σε κάθε περίπτωση από το Δ.Σ.

18. Ο επίτιμος δια βίου Πρόεδρος, ο αμέσως προηγούμενος Πρόεδρος, ο αμέσως προηγούμενος Α’ Αντιπρόεδρος, ο αμέσως προηγούμενος Γενικός Γραμματέας και ο αμέσως προηγούμενος Ταμίας είναι επίσης μέλη του Δ.Σ. με δικαίωμα λόγου αλλά χωρίς ψήφο. Ο αμέσως προηγούμενος Πρόεδρος, Α’ Αντιπρόεδρος, Γενικός Γραμματέας και Ταμίας διατηρούν αυτό το καθεστώς για μία θητεία τεσσάρων (4) ετών.

19. Το Δ.Σ. της Κ.Ο.Ε. μπορεί να αναθέτει ειδικά καθήκοντα και αρμοδιότητες εκτελεστικές ή μη σε μέλη εκτός Δ.Σ. Τέτοια καθήκοντα και αρμοδιότητες ανατίθενται και στον Γενικό Διευθυντή της Κ.Ο.Ε., ο οποίος προσλαμβάνεται δυνάμει του άρθρου 23 του Ν. 2725/1999.

**ΑΡΘΡΟ 15**

**ΕΠΙΤΡΟΠΕΣ**

Το Διοικητικό Συμβούλιο, για την καλύτερη και πληρέστερη εξυπηρέτηση των σκοπών της Ομοσπονδίας, συγκροτεί, εκτός αυτών που προβλέπει ο Νόμος, Επιτροπές με πρόσωπα προερχόμενα από μέλη ή μη μέλη αυτής, καθορίζοντας επακριβώς τις δραστηριότητες και τους τομείς δράσης αυτών. Ο χαρακτήρας των επιτροπών αυτών είναι συμβουλευτικός για το Διοικητικό Συμβούλιο. Η διάρκεια της θητείας όλων των διορισμένων ή εκλεγμένων Επιτροπών της Ομοσπονδίας δεν μπορεί να είναι μεγαλύτερη απ’ αυτή του Δ.Σ.

**ΑΡΘΡΟ 16**

**ΙΔΙΟΤΗΤΑ ΜΕΛΟΥΣ Δ.Σ. –ΤΑΜΕΙΑΚΕΣ ΔΙΕΥΚΟΛΥΝΣΕΙΣ-ΑΠΑΓΟΡΕΥΣΗ ΣΥΜΒΑΣΕΩΝ ΜΕ ΜΕΛΗ ΤΟΥ Δ.Σ.- ΔΗΛΩΣΗ ΠΕΡΙΟΥΣΙΑΚΗΣ ΚΑΤΑΣΤΑΣΗΣ**

1. Η ιδιότητα του μέλους του Δ.Σ. είναι τιμητική και άμισθη. Στα μέλη του Δ.Σ., όταν μετακινούνται εκτός του τόπου της μόνιμης κατοικίας τους για προσφορά οποιασδήποτε υπηρεσίας στην Ομοσπονδία, επιτρέπεται να καταβάλλονται έξοδα μετακίνησης, διαμονής και διατροφής. Σύναψη δανείου μεταξύ της Ομοσπονδίας και των μελών του Δ.Σ. ή άλλων οργάνων αυτού, απαγορεύεται και η δανειακή σύμβαση που τυχόν γίνει είναι απολύτως άκυρη.

2. Επιτρέπονται προσωρινές ταμειακές διευκολύνσεις προς την Ομοσπονδία από μέλη του Δ.Σ., για την αντιμετώπιση επειγουσών αναγκών.

3. Κάθε μέλος Δ.Σ. της Ομοσπονδίας υποχρεούται να υποβάλλει δήλωση περιουσιακής κατάστασης αυτού, της συζύγου και των ανήλικων τέκνων του στην αρμόδια Αρχή, σύμφωνα με τις ισχύουσες εκάστοτεδιατάξεις του νόμου.

**ΑΡΘΡΟ 17**

**ΠΡΟΕΔΡΟΣ ΤΟΥ Δ.Σ.**

Ο Πρόεδρος του Δ.Σ. έχει τα εξής καθήκοντα:

α) Εκπροσωπεί δικαστικώς και εξωδίκως την Ομοσπονδία ενώπιον κάθε δικαστικής, διοικητικής ή άλλης Αρχής και κάθε τρίτου σε όλες τις σχέσεις της Ομοσπονδίας. Ο Πρόεδρος μπορεί να διορίζει πληρεξούσιο δικηγόρο.

β) Συγκαλεί τις συνεδριάσεις του Δ.Σ., διευθύνει αυτές και γενικά προΐσταται αυτών, ως και της Εκτελεστικής Επιτροπής.

γ) Επιμελείται την εκτέλεση των αποφάσεων του Δ.Σ. και της Γ.Σ.

δ) Υπογράφει με τον Γεν. Γραμματέα τα κάθε είδους έγγραφα της Ομοσπονδίας.

ε) Υπογράφει τα γραμμάτια είσπραξης, τα εντάλματα πληρωμών, τις επιταγές και τα λοιπά αξιόγραφα.

στ) Επιμελείται γενικά για την εφαρμογή του Καταστατικού και των Κανονισμών της Ομοσπονδίας και λαμβάνει κάθε μέτρο εξασφαλιστικό των συμφερόντων της, ακόμη και χωρίς απόφαση του Δ.Σ., εάν από την αναβολή διακινδυνεύουν σοβαρά τα συμφέροντα αυτής.

**ΑΡΘΡΟ 18**

**ΑΝΤΙΠΡΟΕΔΡΟΙ**

Οι τρεις Α’, Β’ και Γ’ Αντιπρόεδροι αναπληρώνουν, κατά τη σειρά ανάδειξής τους, τον Πρόεδρο σε όλη την έκταση των αρμοδιοτήτων του, όταν αυτός αδυνατεί να ασκήσει προσωρινά τα καθήκοντά του, για οποιοδήποτε λόγο, ή ορισμένα καθήκοντα που τους ανατίθενται με απόφαση του Δ.Σ.

**ΑΡΘΡΟ 19**

**ΓΕΝΙΚΟΣ ΓΡΑΜΜΑΤΕΑΣ**

Ο Γενικός Γραμματέας έχει τα εξής καθήκοντα:

α) Είναι υπεύθυνος για την τήρηση του Βιβλίου Μητρώου Μελών και των Μητρώων Αθλητών και Προπονητών, των Βιβλίων Πρακτικών Συνεδριάσεων Δ.Σ. και Γ.Σ., του Πρωτοκόλλου Εισερχομένων – Εξερχομένων εγγράφων και γενικά για την τήρηση του Αρχείου της Ομοσπονδίας.

β) Φυλάσσει τη σφραγίδα της Ομοσπονδίας.

γ) Συντάσσει τα Πρακτικά των συνεδριάσεων του Δ.Σ. και μεριμνά για τη διενέργεια της αλληλογραφίας.

δ) Καταρτίζει, σε συνεργασία με τον Πρόεδρο, τα θέματα της Ημερήσιας Διάταξης των συνεδριάσεων του Δ.Σ.

ε) Υπογράφει με τον Πρόεδρο κάθε έγγραφο της Ομοσπονδίας.

στ) Υπογράφει τα εντάλματα πληρωμών.

ζ) Ελέγχει και υπογράφει τα δελτία των αθλητών.

η) Είναι αρμόδιος για τη λειτουργία της Γραμματείας της Ομοσπονδίας και υπεύθυνος για την τήρηση των ηλεκτρονικών αρχείων της.

**ΑΡΘΡΟ 20**

**Ο ΤΑΜΙΑΣ**

Ο Ταμίας του Δ.Σ. έχει τα εξής καθήκοντα:

α) Είναι υπεύθυνος για την τήρηση όλων των προβλεπόμενων λογιστικών βιβλίων και στοιχείων και για την οικονομική διαχείριση της Ομοσπονδίας.

β) Είναι υπεύθυνος για την διενέργεια όλων των πληρωμών και εισπράξεων.

γ) Υπογράφει τα γραμμάτια είσπραξης, τα εντάλματα πληρωμών, τις επιταγές και τα λοιπά αξιόγραφα. Στα εντάλματα πληρωμών πρέπει να αναγράφεται ο αριθμός απόφασης του Δ.Σ. για την έγκριση της δαπάνης.

δ) Είναι υποχρεωμένος να καταθέτει σε Τράπεζα στο όνομα της Ομοσπονδίας τα χρήματα που εισπράττονται, με εξαίρεση ένα ποσό, που μπορεί να βρίσκεται στα χέρια του ταμία. Το προηγούμενο ποσό καθορίζεται από το Δ.Σ. και μπορεί να αναπροσαρμόζεται κάθε φορά. Οι πληρωμές των υποχρεώσεων της Ομοσπονδίας σωματείου μπορούν να γίνονται και διατραπεζικά μέσω διαδικτύου με υπογραφές του Προέδρου και του Ταμία της Ομοσπονδίας.

ε) Είναι υπεύθυνος για την τήρηση καταστάσεων ταμειακής κίνησης, υποβάλλοντας αυτές στο Δ.Σ. κάθε τέσσερις (4) μήνες ή όταν του ζητηθεί. Η κατάσταση πρέπει να περιέχει αναλυτικά τα έσοδα και τα έξοδα.

 στ) Καταρτίζει και υποβάλλει στο Δ.Σ. τον Προϋπολογισμό, τον Ισολογισμό και τον Οικονομικό απολογισμό.

ζ) Φροντίζει για την κανονική είσπραξη των συνδρομών και ενημερώνει το Δ.Σ. για τις καθυστερήσεις καταβολής αυτών από τα μέλη.

η) Αναλαμβάνει με τον Πρόεδρο, ύστερα από απόφαση του Δ.Σ., όλες τις υπάρχουσες καταθέσεις της Ομοσπονδίας στις Τράπεζες.

θ) Προΐσταται των οικονομικών υπηρεσιών της Ομοσπονδίας.

**ΑΡΘΡΟ 21**

**ΕΙΔΙΚΟΣ ΓΡΑΜΜΑΤΕΑΣ–ΑΝΑΠΛΗΡΩΤΗΣ ΤΑΜΙΑΣ**

Ο Ειδικός Γραμματέας και ο Αναπληρωτής Ταμίας αναπληρώνουν αντίστοιχα τον Γεν. Γραμματέα ή τον Ταμία, σε όλη την έκταση των αρμοδιοτήτων τους, όταν αυτοί είναι απόντες ή κωλύονται.

**ΑΡΘΡΟ 22**

**ΤΑ ΛΟΙΠΑ ΜΕΛΗ Δ.Σ.**

Τα λοιπά μέλη του Δ.Σ. μετέχουν στις συνεδριάσεις αυτού και εκτελούν τα ειδικά καθήκοντα που τους αναθέτει το Δ.Σ.

**ΑΡΘΡΟ 23**

**ΕΞΕΛΕΓΚΤΙΚΗ ΕΠΙΤΡΟΠΗ**

1. Ο έλεγχος της οικονομικής διαχείρισης της Ομοσπονδίας διενεργείται από την Εξελεγκτική Επιτροπή. Αυτή αποτελείται από τρία (3) τακτικά και δύο (2) αναπληρωματικά μέλη. Η θητεία της έχει διάρκεια ίση με αυτήν των μελών του Δ.Σ. Τα μέλη της Εξελεγκτικής Επιτροπής δεν μπορούν να είναι μέλη του Δ.Σ. ή να συγγενεύουν με αυτά μέχρι τρίτου βαθμού συγγενείας. Πρόεδρος της Εξελεγκτικής Επιτροπής ορίζεται εκείνος που λαμβάνει τις περισσότερες ψήφους και σε περίπτωση ισοψηφίας αυτός που ευνοείται από την κλήρωση.

2. Η Εξελεγκτική Επιτροπή είναι υποχρεωμένη να συντάσσει Έκθεση για τον Οικονομικό έλεγχο που διενεργεί, η οποία διαβάζεται στη Γ.Σ. και κατατίθεται σε αυτή. Η έκθεση υπογράφεται από όλα τα μέλη της Επιτροπής. Το Δ.Σ. έχει υποχρέωση να θέτει στη διάθεση της Εξελεγκτικής Επιτροπής όλα τα έγγραφα που διευκολύνουν τον έλεγχο της οικονομικής διαχείρισης.

**ΑΡΘΡΟ 24**

**ΠΡΟΜΗΘΕΙΕΣ**

Εφαρμόζονται οι προβλέψεις των διατάξεων του Ν. 4412/2016 (Α 147/ 08.08.2016) όπως κάθε φορά ισχύουν, με τις οποίες ενσωματώθηκαν στην Ελληνική έννομη τάξη οι Οδηγίες 2014/24/ΕΕ και 2014/25/ΕΕ.

**ΑΡΘΡΟ 25**

**ΔΙΑΙΤΗΣΙΑ – ΟΡΓΑΝΑ**

1. Η αρμοδιότητα και η ευθύνη για την τήρηση και εφαρμογή των Κανονισμών διεξαγωγής των αγώνων ανήκει στα όργανα που ασκούν έργο διαιτησίας ή κρίσης (διαιτητές, σημειωτές, κριτές κ.λ.π.).

2. Στην Ομοσπονδία για το Ομαδικό άθλημα της Υδατοσφαίρισης λειτουργεί Κεντρική Επιτροπή Διαιτησίας (Κ.Ε.Δ.) της οποίας η θητεία είναι διετής. Αρμοδιότητές της είναι η επιλογή, η αξιολόγηση, ο ορισμός και ο πειθαρχικός έλεγχος των διαιτητών, των παρατηρητών διαιτησίας και των λοιπών βοηθητικών οργάνων διαιτησίας των Εθνικών Πρωταθλημάτων και Κυπέλλων Ελλάδος.

3. Επίσης στην Ομοσπονδία για τα ατομικά της αθλήματα λειτουργεί Κεντρική Επιτροπή Κριτών (Κ.Ε.Κ.),της οποίας η θητεία είναι διετής, με αρμοδιότητες ως αυτές της παρ.2 του παρόντος άρθρου.

4. Η συγκρότηση και οι αρμοδιότητες των πιο πάνω Επιτροπών, καθώς και τα προσόντα των προσώπων που τις απαρτίζουν διέπονται και ρυθμίζονται από τις διατάξεις του άρθρου 44 του ν.2725/1999 ως αυτό τροποποιήθηκε με το άρθρο 66 του ν.3057/2002 και των Κανονισμών της Ομοσπονδίας.

5. Τα προσόντα, τα κωλύματα, οι περιορισμοί και ο τρόπος αξιολόγησης των διαιτητών και των προσώπων που ασκούν έργο διαιτησίας ή κρίσης ρυθμίζονται από τις διατάξεις του ν.2725/1999 ως τροποποιήθηκε με το ν.3057/2002**,** το ν.3207/2003 και τους Κανονισμούς της Ομοσπονδίας.

**ΑΡΘΡΟ 26**

**ΚΑΝΟΝΙΣΜΟΙ**

1. Η Ομοσπονδία με αποφάσεις των αρμοδίων οργάνων της καταρτίζει τους προβλεπόμενους από το άρθρο 27 του Ν. 2725/1999, όπως τροποποιήθηκε και ισχύει Κανονισμούς.

2. Αυτοί ενδεικτικά και όχι αποκλειστικά μπορεί να είναι οι εξής:

(α) Κώδικας Συμπεριφοράς (code of ethics) και Πειθαρχικός Κανονισμός.

(β) Κανονισμός κατά της φαρμακοδιέγερσης (Doping).

(γ) Κανονισμός Διοίκησης και Λειτουργίας.

(δ) Κανονισμός οργάνωσης και διεξαγωγής αθλημάτων.

(ε) Κανονισμός εγγραφών – μεταγραφών.

(στ) Κανονισμός Διαιτησίας και Κριτών αθλημάτων.

(ζ) Κανονισμός Εθνικών Ομάδων.

3. Κάθε Κανονισμό που κρίνει η Ομοσπονδία με απόφαση του Δ.Σ. της που απαιτείται για την καλύτερη λειτουργία της και επίτευξη των στόχων της.

**ΑΡΘΡΟ 27**

**ΠΕΙΘΑΡΧΙΚΑ ΠΑΡΑΠΤΩΜΑΤΑ**

1. Οι διοικούντες την Ομοσπονδία, τα μέλη αυτής, τα μέλη των οργάνων και των επιτροπών της, οι άρχοντες των αγώνων (διαιτητές, κριτές κ.λ.π.), οι προπονητές και οι αθλητές έχουν την υποχρέωση να συμμορφώνονται προς το παρόν Καταστατικό, τους Κανονισμούς της, τις αποφάσεις των οργάνων της Ομοσπονδίας και να συμπεριφέρονται στις αθλητικές σχέσεις όπως υπαγορεύει η ευπρέπεια, η ευταξία και εν γένει η δεοντολογία του αθλητισμού. Η παράβαση της πιο πάνω υποχρέωσης από τα προηγούμενα πρόσωπα συνιστά πειθαρχικό παράπτωμα που διώκεται και τιμωρείται αφού προηγουμένως κληθεί προς απολογία το υπό κατηγορία πρόσωπο. Τα παραπτώματα, οι πειθαρχικές κυρώσεις, τα όργανα επιβολής των ποινών και η πειθαρχική διαδικασία ορίζονται στο σχετικό κανονισμό της Ομοσπονδίας.

2. Οι ποινές που επιβάλλονται από τα σωματεία-μέλη της Κ.Ο.Ε. στους αθλητές τους, επικυρώνονται υποχρεωτικά από το Δ.Σ. της Κ.Ο.Ε. Το Δ.Σ. δεν εξετάζει την ουσία των λόγων της ποινής του αθλητή, αλλά αν τηρήθηκε νομότυπα η διαδικασία επιβολής ποινής στον αθλητή από το σωματείο του (πρόβλεψη παράβασης στο Καταστατικό, είδος ποινής, κλήση σε απολογία κ.λ.π.).

3. Σε περίπτωση ίδρυσης και λειτουργίας της Πειθαρχικής Επιτροπής κατά το Νόμο και το Καταστατικό, τότε οι διατάξεις του άρθρου αυτού δεν εκτελούνται.

**ΑΡΘΡΟ 28**

**ΕΥΕΡΓΕΤΕΣ-ΔΩΡΗΤΕΣ- Ο ΤΙΤΛΟΣ ΤΟΥ ΕΠΙΤΙΜΟΥ**

1. Με απόφαση της Γ.Σ., ύστερα από πρόταση του Δ.Σ., ανακηρύσσονται δωρητές της Ομοσπονδίας τα πρόσωπα που προσφέρουν υπέρ των σκοπών της ποσό τουλάχιστον 50.000 ευρώ ή ίσης αξίας είδος και ευεργέτες τα πρόσωπα που προσφέρουν τουλάχιστον 100.000 ευρώή ίσης αξίας είδος. Τα ποσά αυτά αναπροσαρμόζονται με απόφαση του Δ.Σ.

2. Η Γενική Συνέλευση σε εξαιρετικές περιπτώσεις, ύστερα από πρόταση του Δ.Σ., μπορεί να απονέμει με απόφασή της τον τίτλο του επίτιμου μέλους σε πρόσωπα τα οποία έχουν προσφέρει εξαιρετικές υπηρεσίες στην Ομοσπονδία για την επίτευξη των σκοπών της ή γενικά στον αθλητισμό.

3. Επίτιμος δια βίου Πρόεδρος ανακηρύσσεται μετά απο πρόταση του Δ.Σ. και με απόφαση της Γ.Σ., όποιος έχει εκλεγεί σε τρεις (3) συνεχείς θητείες πρόεδρος της ΚΟΕ.

**ΑΡΘΡΟ 29**

**ΤΡΟΠΟΠΟΙΗΣΗ ΚΑΤΑΣΤΑΤΙΚΟΥ - ΔΙΑΛΥΣΗ**

1. Για την τροποποίηση του Καταστατικού της Ομοσπονδίας, απαιτείται η παρουσία του μισού και πλέον ενός του συνόλου των αντιπροσώπων των ταμειακά ενήμερων σωματείων-μελών με δικαίωμα ψήφου και απόφαση της Γ.Σ. με πλειοψηφία τουλάχιστον των τριών τετάρτων (3/4) των παρόντων αντιπροσώπων. Η τροποποίηση του Καταστατικού της Ομοσπονδίας μπορεί να γίνει κατά τις Τακτικές Γ.Σ. της Ομοσπονδίας ή κατά τη σύγκληση έκτακτης Γ.Σ. αυτής, μετά από απόφαση του Δ.Σ. της Ομοσπονδίας.

2. Για τη διάλυση της Ομοσπονδίας, απαιτείται η παρουσία των τριών τετάρτων (3/4) τουλάχιστον των σωματείων-μελών με δικαίωμα ψήφου και απόφαση της Γ.Σ. με πλειοψηφία των τεσσάρων πέμπτων (4/5) των παρόντων.

Η Ομοσπονδία διαλύεται επίσης στις περιπτώσεις που ορίζει ο νόμος.

3. Σε περίπτωση διάλυσης της Ομοσπονδίας, τα περιουσιακά της στοιχεία, μετά την εκκαθάριση, περιέρχονται στη Γενική Γραμματεία Αθλητισμού, για την εξυπηρέτηση αθλητικών αναγκών.

**ΑΡΘΡΟ 30**

**ΒΙΒΛΙΑ**

1. Η Ομοσπονδία τηρεί υποχρεωτικά τα πιο κάτω βιβλία:

α) Βιβλίο Μητρώου Μελών: Σ’ αυτό γράφονται με αύξοντα αριθμό τα σωματεία-μέλη της Ομοσπονδίας και τα πλήρη στοιχεία αυτών.

β) Βιβλίο Πρακτικών Συνεδριάσεων της Γενικής Συνέλευσης.

γ) Βιβλίο Πρακτικών Συνεδριάσεων του Διοικητικού Συμβουλίου.

Στα με στοιχεία β και γ βιβλία γράφονται οι συζητήσεις, προτάσεις και αποφάσεις των συνεδριάσεων της Γ.Σ. και του Δ.Σ. Αυτά συντάσσονται από το Γραμματέα της Γ.Σ. και το Γενικό Γραμματέα του Δ.Σ. αντίστοιχα και υπογράφονται, το μεν με τα στοιχεία β βιβλίο από τον Πρόεδρο και το Γραμματέα της Γ.Σ., το δε με στοιχεία γ από όλα τα μέλη του Δ.Σ.

δ) Πρωτόκολλο Εισερχομένων και Εξερχομένων Εγγράφων. Το βιβλίο αυτό μπορεί να τηρείται και ηλεκτρονικά ή όπως ορίζει ο Νόμος.

Όλα τα πιο πάνω βιβλία τηρούνται από το Γενικό Γραμματέα.

ε) Βιβλία Γ’ κατηγορίας, με την επιφύλαξη των διατάξεων της παρ.3 του άρθρου 2 του Π.Δ.186/1992, όπου καταχωρούνται κατά χρονολογική σειρά όλες οι εισπράξεις και οι πληρωμές της Ομοσπονδίας. Η τήρηση αυτού του βιβλίου μπορεί να γίνεται και ηλεκτρονικά ή όπως ορίζει ο Νόμος.

στ) Βιβλίο Περιουσιακών Στοιχείων, όπου καταγράφονται όλα τα κινητά και ακίνητα περιουσιακά στοιχεία της Ομοσπονδίας.

Τα τελευταία δύο βιβλία τηρούνται από τον Ταμία.

Η Ομοσπονδία, ακόμη, τηρεί Μητρώο Αθλητών και Μητρώο Προπονητώνηλεκτρονικά.

2. Επίσης η Ομοσπονδία τηρεί και όσα άλλα βιβλία μπορούν να ορίζονται με την προβλεπόμενη στο άρθρο 25 του ν.2725/1999, κοινή απόφαση του αρμόδιου για τον αθλητισμό Υπουργού και του Υπουργού Οικονομικών ή με το νόμο.

3. Τα βιβλία, πριν από τη χρήση τους, θεωρούνται από τον Περιφερειάρχη ή από άλλο εξουσιοδοτημένο όργανο.

**ΑΡΘΡΟ 31**

**ΣΦΡΑΓΙΔΑ**

Η Ομοσπονδία έχει ίδια σφραγίδα. Αυτή κυκλικά αποτυπώνει την επωνυμία της, στο κέντρο την έδρα και το έτος ίδρυσής της «ΑΘΗΝΑ 1927».

**ΑΡΘΡΟ 32**

Το παρόν Καταστατικό, που περιέχει τριάντα δύο (32) άρθρα, ύστερα από τις τροποποιήσεις που έγιναν σ’ αυτό, για να προσαρμοσθεί στις διατάξεις του ν.2725/1999, ως τροποποιήθηκε και ισχύει και για να καταστεί αυτό αρτιότερο, εγκρίθηκε σήμερα 29 Μαΐου 2021 από τη Γενική Συνέλευση, η οποία συγκλήθηκε για το σκοπό αυτό. Το Καταστατικό θα ισχύει, όπως τροποποιήθηκε, από την εγγραφή των τροποποιήσεων στο Βιβλίο Σωματείων του Πρωτοδικείου της Αθήνας. Η Γ.Σ. εξουσιοδότησε τον Πρόεδρο του Διοικητικού Συμβουλίου της Ομοσπονδίας και τον πληρεξούσιο δικηγόρο αυτής, από κοινού ή ο καθένας χωριστά, να επιφέρουν κάθε συμπλήρωση ή διόρθωση διάταξης του Καταστατικού που τυχόν θα ήταν αντίθετη με την ισχύουσα νομοθεσία και που θα υποδειχθεί από τον αρμόδιο για την έγκριση του Καταστατικού Δικαστή.